ВЕЋУ ДЕПАРТМАНА ЗА СРБИСТИКУ

НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА У НИШУ

Предлог пројекта „Идентитети” по расписаном конкурсу Фонда за науку Републике Србије

**ИДЕНТИТЕТСКЕ ОДРЕДНИЦЕ КЊИЖЕВНОГ ЈУГА СРБИЈЕ У ДИГИТАЛНОМ ПРОСТОРУ**

***I****dentity* ***D****eterminants* ***o****f the* ***L****iterary* ***S****outh of* ***S****erbia in* ***D****igital* ***S****pace*

*IDOLSS\_DS*

Кратак опис пројекта

Пројекат је осмишљен с циљем да отвори и реши неколико питања везаних за проучавање савремене српске књижевости, имајући у виду значај њеног позиционирања у сфери дигиталног. Прикупљена, анализирана и систематизована грађа биће електронски презентована у оквиру Пројекта. Различити видови и могућности дигиталног представљања грађе, у складу са актуелним друштвеним и технолошким тренутком, учиниће је доступнијом и пријемчивијом за будућа свеобухватнија проучавања поетике савремене српске књижевности. Овај општи циљ подразумева подробно испитивање књижевног стваралаштва југa Србије (Нишавски, Топлички, Јабланички и Пчињски округ), укључујући и стваралаштво припадника националних мањина на српском језику, чиме се обезбеђује материјал за формирање шире културне мапе овог подручја. Детаљно истраживање књижевних идентитета и специфични видови њихове систематизације и презентације омогућиће боље сагледавање особености књижевности југa Србије и њених веза са балканским и ширим, европским књижевним контекстом. Резултати Пројекта допринели би целовитијем и потпунијем сагледавању литерарних домета једног јасно временски и територијално омеђеног простора. Публиковање грађе у дигиталној форми отвориће могућност да доприноси регионалне књижевности буду видљивији и лако доступни припадницима научних и стручних заједница, као и широј заинтересованој публици.

Резултати пројекта имаће посебан значај као материјал за обликовање периодизацијских модела у оквиру историје националне и европске књижевности; служиће као полазиште књижевнокритичком сагледавању и вредновању конкретних књижевних остварења; чиниће основу за развијање нових и ревалоризацију постојећих теоријских поставки дедуковањем поетичких карактеристика – идентитетских одредница садржаних у прикупљеној и обрађеној књижевној грађи. Посебан утицај очекује се у домену подстицања самих књижевних стваралаца и културних посленика у осмишљавању стратегија за властито позиционирање у културном животу свога краја; мотивисању студената, ученика, наставника, као и најшире читалачке публике на активно деловање у очувању културне баштине, што подразумева и подизање нивоа њихових дигиталних компетенција, с циљем искоришћавања расположивих технолошких ресурса у поменуте сврхе.

Руководилац пројекта: др Снежана Божић, ванредни професор Филозофског факултета Универзитета у Нишу

Чланови пројекта:

Др Јелена Јовановић, ванредни професор, Филозофски факултет Универзитета у Нишу;

Др Адријана Марчетић, редовни професор, Филолошки факултет Универзитета у Београду;

Др Никола Витковић, ванредни професор, Машински факултет Универзитета у Нишу;

Др Бојан Чолак, виши научни сарадник, Институт за књижевност и уметност, Београд;

Др Милена Каличанин, ванредни професор, Филозофски факултет Универзитета у Нишу;

Др Јелена Младеновић, доцент, Филозофски факултет Универзитета у Нишу;

Др Марко Радуловић, научни сарадник, Институт за књижевност и уметност, Београд;

Мср Христина Аксентијевић, истраживач-приправник, Филозофски факултет Универзитета у Нишу.

У Нишу, 14. 4. 2022.